บลจ.เชื่อฝรั่งยังไม่หยุดขายหุ้น
ไม่กล้าฟันธงจุดต่ำสุดของดัชนียูโอบีเล็งซื้อตึก‘เอททองหล่อ’
5 ต.ค. 2554

ไม่กล้าฟันธงจุดต่ำสุดของดัชนียูโอบีเล็งซื้อตึก‘เอททองหล่อ’
ผู้จัดการกองทุน ชี้ หุ้นไทยมองไม่เห็นก้นบ่อ เชื่อเงินต่างชาติยังไหลออกได้อีก แนะระยะสั้นกอดเงินสดดีที่สุด 
นายกรวุฒิ ลีนะบรรจง ประธานเจ้าหน้าที่บริหารการลงทุน บริษัทหลักทรัพย์จัดการกองทุน (บลจ.) ยูโอบี (ไทย) กล่าวว่า ดัชนีหุ้นตลาดหลักทรัพย์แห่งประเทศไทยในระดับปัจจุบันที่มีสัดส่วนราคาต่อกำไรต่อหุ้น (พี/อี) 8-9 เท่า ถือว่าเป็นระดับที่ต่ำกว่าค่าเฉลี่ยในอดีตแล้ว แต่หากพิจารณาปัจจัยด้านเงินทุนต่างชาติที่มีโอกาสจะไหลออกจากตลาดหุ้นไทย รวมทั้งตลาดหุ้นในประเทศเศรษฐกิจเกิดใหม่ได้ตลอดเวลานั้น ทำให้ในขณะนี้ไม่สามารถประเมินได้ว่าดัชนีตลาดหุ้นไทยจะไปแตะจุดต่ำสุดที่ระดับใด
“ถ้ามองด้านปัจจัยพื้นฐาน ตอนนี้ดัชนีหุ้นไทยถือว่าต่ำมากแล้ว แต่ยังมีโอกาสที่จะต่ำไปกว่านี้อีก เนื่องจากนักลงทุนต่างชาติที่กู้เงินเหรียญสหรัฐ ซึ่งมีดอกเบี้ยต่ำในช่วงก่อนหน้านี้ ต้องขายสินทรัพย์ที่มีกำไรออกไปชำระหนี้คืน หลังจากอัตราดอกเบี้ยในตลาดเงินที่สหรัฐมีแนวโน้มปรับเพิ่มขึ้นจากมาตรการ Operation Twist และกังวลต่อปัญหาประเทศกรีซ ทำให้นักลงทุนถอยกลับไปถือเงินเหรียญสหรัฐ โดยหากพิจารณาที่ค่าเงินบาทในช่วงที่มีมาตรการ QE1 อยู่ที่ 32.50 บาทต่อเหรียญสหรัฐ แต่ในปัจจุบันค่าเงินบาทอยู่ที่ 31.50 บาทต่อเหรียญสหรัฐ จึงมีความเป็นไปได้ที่เงินจะไหลออกไปได้อีก” นายกรวุฒิ กล่าว
นอกจากนี้ น.ส.รัชดา ตั้งหะรัฐ ผู้อำนวยการอาวุโส หัวหน้าฝ่ายวางแผนการลงทุน-ส่วนตัวแทนขาย บลจ.ยูโอบี (ไทย) กล่าวว่า การเก็งกำไรหุ้นในระยะ 2-3 เดือนนี้ยังไม่แนะนำ เพราะอาจจะบาดเจ็บได้ จึงแนะนำให้นำเงินไปพักไว้ในตราสารหนี้ระยะสั้นก่อน
นายสานุพงศ์ สุทัศน์ธรรมกุล นักวิเคราะห์หลักทรัพย์กองทุนรวม บริษัทหลักทรัพย์ (บล.) ฟิลลิป (ประเทศไทย) กล่าวว่า ในระยะสั้นยังแนะนำให้ชะลอการลงทุนในสินทรัพย์เสี่ยงออกไปถือเงินสด หรือลงทุนกองทุนรวมตลาดเงินเพื่อรอดูสถานการณ์ให้ชัดเจนก่อน
พร้อมกันนี้ น.ส.รัชดา กล่าวว่า บลจ.ยูโอบี อยู่ระหว่างการรออนุมัติจัดตั้งกองทุนรวมอสังหาริมทรัพย์ ฟรีโฮล์ด เอท ทองหล่อ มูลค่าโครงการ 2,370 ล้านบาท เพื่อลงทุนในเซอร์วิสอพาร์ตเมนต์ระดับ 5 ดาว และร้านอาหารระดับสูงของโครงการเอท ทองหล่อ โดยรับประกันผลตอบแทน 2 ปีแรกที่ 6% ต่อปี และผลตอบแทนขึ้นอยู่กับผลการดำเนินงาน ซึ่งคาดว่าจะอยู่ประมาณ 6% ต่อปี